钦定古今图书集成/理学汇编/经籍典/第048卷
## 钦定古今图书集成/理学汇编/经籍典/第048卷

| 钦定古今图书集成 理学汇编 第四十八卷 |

| |

钦定古今图书集成理学汇编经籍典

第四十八卷目录

经籍总部纪事十

经籍典第四十八卷

《明外史懿文太子标传》：“懿文太子标，太祖第一子也。
太祖为吴王，立为王世子，从宋濂受经。吴元年，年十
三矣，命省临濠墓，谕曰：商高宗旧劳于外，周成王早
闻《无逸》之训，皆知小民疾苦，故在位勤劳，为守成令
主儿生长富贵，习于晏安。今出旁近郡县，游览山川，
经历田野，其因道途险易，以知鞍马勤劳，观闾阎生
业，以知衣食艰难；察民情好恶，以知风俗美恶。即祖
宗所居，访求父老，问吾起兵渡江时事，识之于心，以
知吾创业不易。”洪武元年正月，立为皇太子，建大本
堂，取古今图籍充其中，征四方名儒教太子、诸王分
番入直，选才俊之士充伴读。帝时时赐宴赋诗，啇榷
古今，评论文字无虚日。又命东宫及王府官编缉古
人行事可为监戒者，训谕太子、诸王。十年，令自今政
事并启太子处分，然后奏闻。时令儒臣为太子讲《大
学衍义》。

《周定王橚传》：“镇平王有爌，周定王第八子。嗜学工诗，
兼通书画，靡所不习。一日读《中庸》，默有悟解，作《道统
论》数万言。又采历代公族贤者，自夏五子迄元真金
百馀人，作《贤王传》若干卷。有《得善斋诗集》。”

镇国中尉睦桔，字灌甫，镇平王诸孙。睦桔妊十四月
而生。及长，被服儒素，覃精经学，通《五经》，尤邃于《易》《春
秋》。谓本朝经学，一禀宋儒，古人经解残缺放失，乃访
求诸海内通儒，缮写藏弆，若李鼎祚《易解》、张洽《春秋
传》，皆叙而传之。筑室东坡之上，延招学徒，与共研席，
声名籍甚。吕柟与论《易》，叹服而去。万历五年，举文行
卓异，为周藩宗正，邸中大制作皆出其手。修《河南通
志》，撰《中州人物志》，中州之文献征焉。领宗学，约宗生
以三、六、九日午前讲《易》《诗》《书》，午后讲《春秋》《礼记》，虽盛
寒暑不辍。命诸生刺举同异，撰《五经稽疑》六卷、《授经
图传》四卷。观陶九成《前元十九帝统系》作《大明帝世
表》《周国世系表》；感建文纪录失实，作《逊国褒忠录》，合
沈约、吴棫《韵举》正谬讹，作《韵谱》五卷，又作《河南通志》
《开封郡志》。其诗文有《坡上集》二十卷。近代藏书之富，
推江都葛氏、章丘李氏。睦桔倾赀购之，起“万卷堂”，讽
诵其中，竭四十年之力，丹铅历然，论者以汉刘向方
之。

鲁荒王檀传、奉国将军健根、钜野恭定王阳蓥诸孙，
博通经术。子镇国中尉观𬉼，字中立，尝绘《太平图》上
献，世宗嘉奖之，赐“承训书院”名额，并五经诸书。所著
《济美堂槁》《画法权舆》若干卷，又集齐、鲁诗为《海岳灵
秀集》。同时钜野中尉颐堟，字育甫，安丘将军颐墉，字
冕甫，皆倜傥有逸才，二甫之名满天下。颐墉著《元同
馆集》，颐堟著《赤霞馆集》。而乐陵王颐𡍌亦喜称诗，著
《东鲁胜概》四卷。安丘王当澻曾孙显堀博雅多闻，一
意韬晦，年逾七十，犹手不废书。

《蜀献王椿传》：椿，太祖第十一子。博综典籍，容止都雅。
帝戏呼为“蜀秀才。”

《湘献王柏传》：“柏，太祖第十二子。粹美嗜学，读书至夜
分，篝灯警枕，精思入微，开景元阁，招纳俊乂，日事校
仇，志在经国。每出入，缥囊载书以自随，游胜境辄徘
徊终日，勒石纪事。平居于儒书外，尤善道家言，自号
紫虚子。”

《代简王桂传》：灵丘王逊烇，代简王六子也。宣宗时封。
好学，手不释卷子。仕至聪滆，三代皆以孝旌。聪滆
子俊格，善属文，聚书数万卷。

《宁献王权传》：“权，太祖第十七子。构精庐一区，鼓琴读
书其间，日与文士相往还。尝奉敕辑《通鉴博论》二卷，
又作《家训》六篇，《宁国仪范》七十四章，《汉唐秘史》二卷，
史断一卷，文谱八卷，诗谱一卷。”其他注纂数十种，经
子九流，星历医卜黄冶诸术皆具。

镇国中尉谋㙔祖拱概，辅国将军，尝作《家训》一章，以
诲宗人。父多。奉国将军。端谨好经术，亲课谋㙔。经
史。谋㙔束修自好，贯串群籍，通晓朝家典故。诸王子
孙好学敦行，自周藩中尉睦桔而外，莫及谋㙔者。典
藩政三十年，宗人咸就约束。暇则墐户读书。著《易象
通》八卷，《诗故》十卷，《春秋戴记》《鲁论笺》各三十卷，《金海》
百二十卷，《异林》十六卷，《骈雅》二卷，《水经注笺》四十卷，
《古文奇字辑解》《六书本义》《说文举要》若干卷，书凡百
十有二种，皆手自缮写。病革，犹与诸子说《易》。至夜分，
有星光大如斗坠里中，栖鸟皆悲鸣，越二日而逝奉国将军多字中美，“瑞昌王”五世孙。澹雅好学，与
弟多“孝友笃至。”是时群从多《煪多》。以秉礼严重，
见称多炫多。以慷慨好施，动远近多。多煃、多炘
则用词赋结客，皆声誉显著。而多煴与从兄多煡独
杜门却扫，购异书数万卷，耽玩校雠以为乐。

辅国将军《多煪》四子，皆庄谨有父风。子《谋坾》，孙统。
尤嗜学，各聚书十馀万卷，手自校雠。

《唐定王桱传》：“三城王芝垝，博极群书。弘治二年，敕赐
《五经》《四书》，营御书楼翫易洞，著《进修槁》若干卷。
成王弥鍗，肆力经史，被服儒素，与贤士大夫游，著《瓮
天小槁》并《家教》若干卷。”

文成王弥钳颖哲俭素博学好宾客著《宗训》《直言》《秋
江词》《谦光堂集》。

弥鋠，承休王芝琅子。折节喜儒雅，尝汇古法书名曰
《复斋集》《古法帖》，又著《存斋乐府》《复斋录》十馀卷。子宇
渊。宇渊子宙枝，好学识典故，著《皇明统宗》《绳蛰录》。
辅国将军宇浃五岁丧明，从师画，掌识文字。以耳受
书，日记千言，博通群籍，多习国家典故，著《名献录》《辨
疑碑》各一卷。

《秀王见澍传》：“见澍，英宗第六子，成化六年就藩汝宁，
长史刘诚献《千秋日鉴录》，见澍朝夕诵之。王居隘，左
右请迁文庙广之，见澍不听，曰：‘居近学宫，时闻弦诵
声，固不美乎’？”论书至《西伯戡黎》，长史诚主吴氏说，曰：
“戡黎者，武王也。”右史赵锐主孔氏说，曰：“‘实文王事’。争
之失色，见澍曰：‘经义未有定论，不嫌往复。若是非，先’”
皇帝简二先生意也。

《岐惠王祐棆传》：“祐棆性俭约，好书史。子庄王厚煜，性
朴素，外物无所嗜，宦寺女御。亦令读书。”

《衡恭王祐楎传》，新乐王载玺，祐楎孙也。博雅善文词。
嘉靖中著《丁巳同封录》一卷，索请藩所纂述，得数十
种，梓而传之，曰《绮合绣扬集》。又撰“《洪武圣政颂》《皇明
政要》”、“《楼居田》《居槁》《梦翫》《神览》”诸集，多可传者。

《刘基传》：“基幼颖异，于经史无不通贯，所为文章，气昌
而奇，与宋濂并为一代之宗云。次子璟，字仲璟，弱冠
通五经。”

《宋濂传》：“濂字景溪，幼英敏，善记。有乡先生延见之，抽
架上杂书，俾记五百言，濂以指按行，按毕成诵。乡先
生大惊，携就学于闻人梦吉，所通五经。其友胡翰曰﹒：
‘举子业不足溷，景溪盍学古文辞乎’？乃往从吴莱学。
已，游柳贯、黄溍之门。两人皆大儒，急逊濂，自谓弗如。
元至正中，荐授翰林编修，辞不行。入龙门山，著书逾”
十馀年。太祖取婺州，召见，除江南儒学提举，兼命授
太子经。寻改起居注。尝召讲《春秋左氏传》，濂进曰：“《春
秋》乃孔子褒善贬恶之书，苟能遵行，则赏罚适中，天
下可定也。”太祖御端门，口释黄石公《三略》，濂进曰：“《尚
书》二典三谟，帝王大经大法毕具，愿留意讲明之。”太
祖称善久之。洪武二年，召充元史总裁官，除翰林院
学士、知制诰兼修国史。尝问以帝王之学何书为要？
濂举《大学衍义》，乃命大书揭之殿两庑壁。顷之，御西
庑诸大臣皆在帝指《衍义》中。司马迁论黄、老事，命濂
讲析。讲毕，因曰：“汉武溺方技缪悠之学，改文、景恭俭
之风。民力既敝，然后严刑督之。人主诚以礼义制心，
则邪说不入，以学校治民，则祸乱不兴，刑罚非所先
也。”问：三代以上所读何书？对曰：“上古载籍未定，人不
专讲诵，君人者兼治教之责，率以躬行，则众自化。”尝
奉制《咏鹰令》，七举足即成，有自古戒禽荒之言。帝忻
然曰：“卿可谓善陈矣。”濂之随事纳忠，皆此类也。九年，
进学士承旨，典国史、制诰如故。濂自少至老，未尝一
日去书卷，于学无所不通，为开国文臣之首。

《陶安传》：“安少敏悟有大志，博涉经史，从耆儒李习游。
元至正初，举江浙乡试，授明道书院山长。”

《詹同传》：同初名书，幼颖异，受《易》于甘楚材，《春秋》于刘
彭寿。二人皆元季名士，学由此大进。太祖下武昌，召
为国子博士。易名同。时功臣子弟，教习内府，诸博士
治一经不尽通。同淹贯群籍，讲《易》《春秋》最善。应教为
文，才思泉涌，太祖善之，迁考功郎中，直起居注，谕曰：
“史贵直笔，唐太宗命直书建成事，以公天下。予言行，
汝当直书，俾后世征实。”同再拜受旨。六年为学士承
旨兼吏部尚书。上言：“陛下渡江已来，征讨平定之迹，
礼乐治道之详，虽有纪载，尚未成书。乞编《日历》，以传
后世。”帝从之。命同与宋濂为总裁官，吴伯宗等为纂
修官。逾年，《大明日历》成。自起兵临濠，至洪武六年，征
伐次第、礼乐刑政、群臣功过、四夷朝贡之类，共一百
卷，藏之金匮，副在秘书监。同等又言：“日历秘天府，人
不得见。请访唐《贞观政要》，分辑圣政，宣示天下。”帝从
之。同等乃分四十类，自敬天至制蛮夷，凡五卷，名曰
《皇明宝训》。嗣后凡有政迹，史官日记录之，随类增入
焉。

《朱升传》：“升少师同里陈栎，复往学于九江黄泽，归读
书紫阳祠中。举元乡荐。会蕲黄盗起，隐居石门，覃思
著书，数避兵逋窜，未尝一日废《刘仲质传》：“仲质为人，厚重笃实，博通经史，文体典确，
不尚浮藻，常当帝意焉。”

《魏观传》：“洪武五年，出知苏州府，聘王彝、高启、张羽軰
订经史，课绩为天下最。”

《曾鲁传》：鲁年七岁，能暗诵五经，一字不遗。奉礼郎简
正理欲以神童举于朝，其父不听。稍长，日取三史记
之，寻及其馀。凡数千年，国体人才，制度沿革，无不能
言者，遂以文学闻于时。

《任昂传》：“昂字伯颙，早有文誉。元末举进士。隐居以经
史自娱。”

《朱善传》：“善字备万，丰城人。九岁通经史大义，能属文。
元末隐山中，著《诗经解颐史辑》。洪武八年对廷试第
一。十八年擢文渊阁大学士。尝讲《家人卦心箴》，帝大
悦。”

《吴沉传》：“太祖下婺州，召沉及同郡许元、叶瓒玉、胡翰、
汪仲山、李公常、金信、徐孳、童冀、戴良、吴履、孙履、张起
敬会食省中，日令二人进讲经史，敷陈治道。洪武初，
授翰林待制，召侍左右，论说经史。”

《危素传》：“素少通五经，游吴澄、范梈门，皆折行辈与为
礼。至正元年，用大臣荐，授经筵检讨，修宋、辽、金三史，
及注《尔雅》成，赐金不受。由国子助教迁翰林编修。纂
后妃等传，事逸无据，素买饧饼馈宦寺，叩之得实，乃
笔诸书，卒为全史。”

《桂彦良传》：“金实，开化人。仁宗即位，除卫王府长史。为
人孝友，敦行谊，阅经史日有程限，至老不辍。”

《孔希学传》：“洪武元年十一月，命希学袭封衍圣公，立
尼山、洙泗二书院，各设山长一人。希学好读书，文词
尔雅，每宾客䜩集，谈笑挥洒，烂然成章。建文二年卒。
子鉴袭，嗣爵二年卒，子彦缙袭。宣德四年，彦缙将遣
使福建市书，咨礼部。部臣以闻，命市与之。彦缙卒，孙
弘绪袭。弘绪卒，子闻韶袭。正德三年，以尼山、洙泗二”
书院及邹县子思子庙各有祀事，奏请弟闻礼主之。
帝授闻礼《五经》博士，主祀事，以衍圣公弟为之，著为
令。两书院各设学录一人，荐族之贤者充焉。

《开济传》：“开济字来学，洛阳人。洪武初，以明经举，历国
子助教。十四年，御史大夫安然荐济博通经史，有吏
治才，召试刑部尚书，逾年为真。”

《刘仕貆传》：父闬。闬兄弟皆为元官，独闬不仕，著书终
其身。仕貆少受父学，扁所居曰：“悠然”，晨夕读书其中，
从游者日众。

《王宗显传》：“太祖改婺州为宁越府，以宗显知府事。宗
显故儒者，博涉经史，开郡学，聘叶仪、宋濂为五经师，
戴良为学正，吴沉、徐原等为训导。自兵兴，学校久废，
至是始闻弦诵声。”

《杨卓传》：“卓，泰和人。同邑罗性字子理。博学有行谊，洪
武初，举于乡，授德安同知。秩满赴京，坐擅用枣木染
军衣，谪戍西安。四方老师宿儒在西安者数十人，吴
人邹奕曰：合吾辈所读书，庶几罗先生之半。”

《方孝孺传》：孝孺幼警敏，双目炯炯如电，读书日盈寸，
乡人目为小韩子。年十四五，从父宦游齐、鲁间，览古
圣贤遗迹，慨然奋兴，自谓“颜、闵未可几及。使与游、夏
同时，岂复多让？世无孔子，安所得师。”闻者异之。洪武
二十五年，除汉中府教授，日与诸生讲学不倦。蜀献
王闻其贤，聘为世子师。每见，陈说道德。王尊以殊礼，
名其读书之庐曰“正学。”建文帝即位，召为翰林侍讲。
明年迁侍读学士，与董伦同侍经筵，备顾问。帝好文，
日与孝孺讨论《周官》法度，国家大政事，辄咨之。读书
有疑，即召使讲解。临朝奏事，或命就御坐前批答。时
方修《太祖实录》及《类要》诸书，孝孺皆为总裁。更定官
制，孝孺改文学博士。燕王称兵北平，廷议讨之，诏令
檄谕，皆出孝孺手。成祖发北平，姚广孝以孝孺为托，
曰：“城下之日，彼必不降，幸勿杀之。杀孝孺，天下读书
种子绝矣。”成祖颔之。至是使其门人谕意，孝孺怒斥
之。又召使草诏。孝孺大书数字，投笔于地，且哭且骂
曰：“死即死，诏不可草。”成祖怒，命磔诸市。孝孺慨然就
死，作《绝命词》曰：“天降乱离兮，孰知其由，奸臣得计兮，
谋国用犹。忠臣发愤兮，血泪交流，以此殉君兮，抑又
何求？呜呼哀哉兮，庶不我尤。”孝孺工为文章，醇深雄
迈，每一篇出，海内争相传诵。永乐中，藏孝孺文者罪
至死，门人王稌潜录为《侯城集》。成化中，谢铎等始编
为《逊志斋集》四十卷，行于世。

《景清传》：“清本姓耿，讹景，真宁人，倜傥尚大节，读书一
过不忘。”

《卓敬传》：“敬颖悟过人，读书十行俱下，终身不忘。年十
五，读书宝香山。风雨夜归，迷失道，得一兕，冯之归，乃
黑虎也。”

《黄钺传》：“钺少好学，家有田在葛陂，钺父令督耕其中，
钺从友人家借书窃读不废。”

《周是修传》：“洪武末，举明经，历纪善，预翰林纂修。其学
自经史百家，阴阳医卜靡不通究。”

《王琎传》：“琎字器之，博通经史。洪武末，授宁波知府。夜四鼓辄升堂秉烛读书，声彻署外。间诣学课诸生，诸
生率四鼓起，诵习无敢懈。”

《顾成传》：成，江都人。燕王即位，论功封镇远侯。其后承
先嗣侯，好文，藏书万馀卷。已，侯犹应科举试，七试不
利，尝语人曰：“吾凭借国恩，冠蝉围玉，贵显矣。然使得
列名贤书，吾岂以彼易此。”其风尚如此。

《解缙传》：洪武二十一年，与兄纶同举孝廉进士，授中
书庶吉士，甚见爱重。尝侍书高帝前，帝亲为持砚。帝
一日在大庖西室谕缙：“朕与尔义，则君臣恩犹父子，
当知无不言。缙遂立草万言，略曰：‘陛下好观《说苑》《韵
府》杂书与所谓《道德经》《心经》者，臣谓甚非所宜也’。”《说
苑》刘向所作，多战国纵横之说。《韵府》出元阴氏，猥鄙
“细儒，钞辑芜陋，言无可采。愿集今之儒者，臣请执笔
随其后，上溯唐、虞、夏、商、周、孔，下及关、闽、濂、洛之传，随
事类别，删其无益，勒成一书，上按经史，备一代太平
之制作。又今《六经》残缺，《礼记》出于汉儒，踳驳尤甚，宜
及时改定。更访求审乐之儒人，集百王之典，作《乐书》
一经，以惠万世。”尊祀伏羲、神农、尧、舜、禹、汤、文、武、皋陶、
稷、契、夷、益、伊尹、傅说、箕子、太公、周公于太学，而孔子
则自天子至于庶人，通祀以为先师，以颜、曾、思、孟配。
自闵子以下，各祭于其乡鲁阙里。仍建叔梁纥庙，赠
以王爵，以颜、路、曾晳、孔鲤配。洗百世之因仍，起昭代
之文献，岂不盛哉！又尝为王国用草《谏书》，言“伏蒙圣
恩，数对便殿，申之慰”谕，重以镪赐，令以十年著述，冠
带来庭。《元史》舛误，承命改修，及踵成《宋书》，删定《礼经》
凡例，皆已留中。奉亲之暇，杜门纂述，渐有次第。
《金问传》问字公素兄声好古嗜学，问幼事之如严师。
家无书，辗转借乞，遂博洽经史。

《杨士奇传》：“永乐二年，选东宫官，以士奇为左中允，进
左谕德。太子喜文辞，赞善王汝玉以诗法进，士奇曰：
‘殿下听治暇，当留意六经，否则两汉诏令可观，雕虫
小技，不足效也’。”太子称善。子导，字叔简，折节向学，博
涉经史。

《杨荣传》。燕王即位，累进侍讲。修《列女传》成，赐袭衣、钞
币。已，侍诸皇孙读书文华殿，讲授有程度，皇太子称
之。十二年，征瓦剌，太孙侍行。帝命荣以间陈说经史。
比还北京，命修《五经》《四书》《性理大全》。书成，宴劳之，留
北京。十六年，《太祖实录》成，宴劳如初。寻修《天下郡邑
志》，命荣总之。十八年进文渊阁大学士。明年定都北
京。会三殿灾，将及秘阁。荣麾卫士使出图籍、制诰，舁
东华门外。帝召荣褒赐之。宣德三年，帝北征，荣献诗
十章。又明年，《两朝实录》成，宴劳有加。

《陈济传》。济读书过目成诵。以父命如钱塘，家人赍货
以从。比还，以其赀之半市书，口诵手钞十馀年，尽通
经史百家之言。成祖诏修《永乐大典》，用大臣荐，以布
衣召为都总裁，而曾棨等为之副。词臣纂修者及太
学儒生数千人，翻秘库书数百万卷，浩无端倪。济与
少师姚广孝等数人，发凡起例，区分钩考，秩然有法。
执笔者有所疑，辄就济质问应口，辨析无滞。书成，擢
右春坊右赞善，谨慎无过，皇太子甚礼重之。凡稽古
纂集之事悉属济。随事敷奏，多裨益。五皇孙皆从受
经，居职十五年而卒。

济弟洽，为兵部尚书，所居蓬户苇壁，裁蔽风雨，终日
危坐，手不释卷。为文根据经史，不事葩藻。

其后有陈继者，亦以布衣通经。父死，继生甫十月，遗
书数万卷。母吴氏躬织以资诵读。比长，贯串经学，人
呼为“陈五经。”杨士奇荐之，召为国子博士，寻改翰林
《五经》博士，直弘文馆，备顾问。

《李时勉传》：“时勉名懋，以字行。成童时，冬寒以衾裹足，
纳桶中，诵读不已。正统时，为祭酒六年，列格、致、诚、正”
四号，训励诸生，督令读书，灯火达旦，书声不绝。人才
盛于昔时。

《陈敬宗传》：“永乐二年进士，迁庶吉士，进学文渊阁，与
修《永乐大典》。书成，授刑部主事，又与修《五经》《四书大
全》，再修《太祖实录》，授翰林侍讲，以内艰归。宣德元年，
起修两朝实录。”

《陈祚传》：“祚天性严冷，独重里人邢量。量隐于卜，终身
不娶，敝屋数椽，或竟日不举火。其学自经史诸子及
百家言无所不通。”

《耿九畴传》：“正统初，为都转运使。节俭无他好退，焚香
读书，廉声益振。”

《杨继宗传》：“宪宗时，为浙江按察使。闻母丧，惟携一仆
书数卷而还。”

《徐琦传》：“幼力学，通经史，庆王器重之。”

徐有《贞传》。“宣德八年进士，授编修。凡天官、地理、兵法、
水利、阴阳、方术之书，无不谙究。”

《薛瑄传》：“瑄性颖敏，就塾授之诗书，辄成诵，日记千百
言。有《读书录》二十卷，平易简切，皆自言其所得，学者
宗之。”给事中杨廉请颁《读书录》于国学，俾六馆诵习，
且请祠名，诏赐名正学。

《刘定之传》：幼有异禀。父髦举于乡，不乐仕，日授定之书数千言，不令作文。一日，偶见所为祀灶文，大异之，
谓妇曰：“此子才一第，不足多也。”正统元年，会试第一，
殿试及第，授编修。宪宗立，进直经筵。定之请经筵兼
讲太祖御制诸书，斥异端邪教，勿令害正耗财。定之
以文学名，尝有中旨，命制《元宵》诗，内使却立以俟，据
案伸纸，立成七言绝句百首。又尝一日草《九制》，笔不
停书。有质宋人名字者，就列其世次，若谱系然，人服
其敏博。

《罗伦传》：伦家贫樵牧，挟书诵不辍。年十四，即授徒以
资亲养。及为诸生，志圣贤学，擢进士第一，授翰林修
撰。后引疾归，以金牛山人迹不至，筑室著书其中，四
方从学者甚众，学者称“一峰先生。”

《章懋传》历福建佥事，年四十一，力求致仕。既归，屏迹
不入城府。奉亲之暇，专以读书讲学为事，弟子执经
者日益进，称为“枫山先生。”

《邹智传》：“智十二能文，家贫读书，焚木叶，继晷如是。三
年，举乡试第一。”

《刘健传》，天顺四年进士，授编修。谢交游，键户读书，人
以“木强”目之。然练习典故，有《经济志》。

《罗洪先传》：“洪先幼慕罗伦为人，年十五，读王守仁《传
习录》，好之，欲往受业，父循不可而止。乃师事同邑李
中，传其学。嘉靖八年，举进士第一，授修撰，即请告归。
十八年，召拜左春坊左赞善。明年，疏请皇太子受朝
贺。时帝数称疾，大怒，遂除名归。益寻求守仁学，考图
观史，自天文地志、礼乐典章、河渠边塞、战阵攻守，下”
逮阴阳算数，靡不精究。

《丘濬传》：“濬字仲深。幼孤，母李氏教之读书，过目成诵。
家贫无书，尝走数百里借书，必得乃已。举乡试第一，
景泰五年成进士，授编修。见闻益广，尤熟国家典故。
成化中，进侍讲，与修《英宗实录》，进侍讲学士。《续通鉴
纲目》成，擢学士，迁国子祭酒，进礼部右侍郎。濬以真
德秀《大学衍义》止述修身齐家事，而于治国平天下”
阙焉。乃博采群书以补之。书成，适孝宗嗣位，表上其
书。帝称善，特进礼部尚书，掌詹事府事。赉金币下诏
刊行。修《宪宗实录》，充副总裁。弘治四年书成，加太子
太保。寻命兼文渊阁大学士。濬以《衍义补》所载皆可
见之行事，请摘其要者奏闻，下内阁议行之。帝报可。
濬性嗜学，既老，右目失明，犹披览不辍。

《王鏊传》：“年十六随父读书，国子监诸生争传诵其文。
乡会试第一，授编修。杜门读书，避远权势。后数典乡
试，取士尚经术，险诡者，一切屏去。”

《李敏传》：“敏字公勉，襄城人。景泰五年进士。历户部尚
书。尝筑室紫云山麓，聚书数千卷，与学者讲习，市地
数十亩廪之。及巡抚大同，疏籍之于官，诏赐名紫云
书院。”

《杨守陈传》。守陈字维新，鄞邑人。祖范有学行，尝诲守
陈以“精思实践”之学。守陈受教，作“致知”、“力行”、“持敬三
铭。举景泰二年进士，改庶吉士，授编修。成化初，充经
筵讲官，进侍讲。《英宗实录》成，迁洗马，寻进侍讲学士，
同修《宋元通鉴纲目》。”母忧阕，起故官。孝宗出阁，为东
宫讲官时编《文华大训》，事涉宦官者皆不录，守陈以
为非，备列其善恶得失。书成，进少詹事。孝宗嗣位，修
《宪宗实录》，充副总裁。

《吴宽传》：“宽字原博，成化八年，会试廷试皆第一。宽自
守以正，于书无不读，诗文有典则。”

《刘玺传》：“嘉靖二十二年，再被命督漕，中谗被劾罢归
装萧然，书数卷而已。”

《吴廷举传》：“廷举好薛瑄、胡居仁学，尊事陈献章。居湫
隘，亡郭外田，有书万卷。”

《丰熙传》：“世宗即位，上恭穆献皇帝谥。熙等疏谏，遣戍
福建镇海卫。熙处之恬然，日以读书为事。”

《薛蕙传》：蕙持己峻洁，于书无所不读，学者称为“西原
先生。”

《桂萼传》：“萼以经济自命，所论奏《帝王心学论》《皇极论》
《易复卦论》《礼月令论》，及进《禹贡图》、舆地图说，皆有裨
君德时政。性猜很，好排异己，以故不为物论所容。”
《霍韬传》：“正德九年，会试第一，谒归成婚。读书西樵山，
经史淹洽。”

《王守仁传》：守仁谪龙场，穷荒无书，日绎旧闻。

《季本传》：“家居十二年，穷载籍，师王守仁‘良知之训，乃
悔其旧学’。”

《林春传》“春，泰州人，世军家，至春始读书，窭甚，几废书
者数矣。嘉靖会试第一。”

《唐顺之传》：顺之于学无所不窥，大则天文、乐律、地理、
兵法，小则弧矢、勾股、壬奇、禽乙，莫不究极原委。尽取
古今载籍，剖裂补缀，区分部居，为《左右文武儒稗》六
编，传于世。

《赵时春传》：“时春读书强记，与唐顺之、王慎中齐名。”
《叶应骢传》：“应骢，正德十二年进士，历吉安知府。敦行
谊，好著书，数更患难，气不挫。”

《杨名传》：“黄直字以方，受业于王守仁。适杨名下狱，直抗疏戍雷州卫，赦还。贫甚，妻纺织以供朝夕，直读书
谈道自如。”

《谢廷莅传》，万历改元，四川巡抚曾省吾奏言，“廷莅隐
居三十年，家徒四壁，乐道著书，宜特加京秩，风励士
林。”诏即家进太仆卿。

《冯恩传》：“恩幼孤，母吴氏亲督教之。比长，知力学，家贫
无米，且雨，室尽湿，恩读书床上自若。”

《杨爵传》：“爵年二十始读书，家贫，燃薪代烛，耕陇上，挟
册以诵。”

《杨继盛传》：“七岁失母，庶母妒，使与竖牧牛。继盛经里
塾，睹里中儿读书，心好之，归谓兄，请得从塾师学。兄
曰：‘若幼何学？继盛曰：幼者任牧牛，乃不任学耶？兄言
于父，听之，学然牧不废也。年十三，始得从师学’。”
《张居正传》：“嘉靖二十六年成进士，历司业，理坊事，选
侍裕邸讲读，王甚贤之。邸中之官亦无不善居正者，
而李芳数从问《书》义，颇及天下事。”

陆树声传“家世业农，少力田，暇即读书，请于父，从师
学，遂举嘉靖二十年会试第一。”

《王樵传》：“樵子肯堂，字宇泰，万历十七年进士。博览群
籍，声著馆阁。好读书，尤精于医，所著《证治准绳》，该博
精粹，世竞传之。”

《陈有年传》，“嘉靖四十一年进士，历南京右都御史。后
予告乘传归，归装书一箧、衣一笥而已。”

《洪文衡传》：“何乔远博览好著书，尝辑明十三朝遗事
为《名山藏》。又纂《闽书》百五十卷，颇行于世。然援据多
舛云。”

《顾大章传》：弟大韶，字仲恭。老于诸生，通经史百家及
内典，于《诗》《礼》《仪礼》《周官》多所发明，他辨驳者复数万
言，其博学，世儒所仅见也。顾以为宋、元以来，述者之
事备，学者但当诵而不述。性孏，不著书。将死，始缮所
笺《诗》《礼》《庄子》，曰《炳烛斋随笔》云。

《徐光启传》：郑以伟，崇祯二年，拜礼部尚书。久之，偕光
启并相。以伟修洁自好，书过目不忘，文章渊奥，而票
拟非所长。尝曰：“吾读书万卷，而窘于数行，乃为后进
所藐。”章疏中有“何况”二字，误以为人名也。拟旨提问，
帝驳改，始悟。自是词臣为帝轻，遂谕馆员须历外僚，
而阁臣不专用翰林矣。

《黄道周传》：“天启二年，进授编修，为经筵展书官，历礼
部尚书。道周学贯古今，诗文敏捷，所至学者云集，讲
论不倦。所居铜山，在孤岛中，有石室，道周自幼坐卧
其中，故学者称为石斋先生。”

《儒林传》：“汪克宽字德一，祁门人。祖华，受业双峰饶鲁，
得勉斋黄氏之传。克宽十岁时，父授以双峰问答之
书，辄有悟于圣学。乃取《四书》自定句读，昼夜诵习，专
勤异凡儿。后从父往浮梁，问业于吴仲迂，志益笃。元
泰定中，有司举应乡试，中其选。会试以答策直见黜，
慨然叹道之不行，弃科举业，尽力经学。《春秋》则以胡”
安国为主，而博考众说，会萃成书，名之曰《春秋经传
附录纂疏》。《易》则有《程朱传义音考》，《诗》有《集传音义会
通》，《礼》有《礼经补逸纲目》，有《凡例考异》。四方学士执经
门下者甚众。洪武初，聘至京中，同修《元史》。书成，将授
官，固辞老疾。赐银币，给驿还。

梁寅家贫，自力于学，淹贯《五经》百氏。

陈谟字一德。邃于《经》学，旁及子史百家，涉流探源，辨
析纯驳，犁然归于至当。洪武初，屡应聘为江浙考试
官，著书教授以终。

赵谦励志圣学，兀坐坞山“万里阁”，博览经史。

黄润玉读书寓目成诵，其为学，知行并进，以程、朱为
宗，尝曰：“明理务在读书。”

刘观幼有巨人志，长好学，经传子史靡不淹通。
吴与弼好读书，不知昼夜，或途次，或枕上，或田间，默
诵精思，不杂他念，即天文、地志、历律、医卜，亦皆究其
说。

陈献章颖悟绝人，书寓目辄记。尝闭户读书，彻夜不
寝，少困，则以水沃足。久之，叹曰：“学贵自得，自得之而
后博之以典籍，则典籍之言皆吾言，否则典籍与吾
犹为二矣。”乃筑阳春台，静坐其中，不越阃外者数年，
充然自得。或劝以著书，不答。

谢复潜心经史，《以“古人”自期》。

林光好学，博综经史。初得吴澄《论学》诸书，大感悟，建
得趣亭，日读书涵养其中。光常有言：“所谓求道者，在
自得耳。读尽天下书，说尽天下理，无自得处，终是闲
也。”

崔铣，弘治十八年进士。选庶吉士，授编修，充经筵讲
官，进侍读。引疾归，作《后渠书屋》，读书讲学其中。
柯维骐于世味一无所嗜，惟嗜读书。

任瀚少怀《用世志》，百家二氏之书罔不搜订。

蔡元伟总角受书，见四明程端礼家塾日，程叹曰：“学
不当如是耶？”即手抄而服行之，慨然有求道之志，非
圣贤之书弗观。

徐师曾七岁读书，即匡坐终日。长博学，兼通阴阳历律、医卜篆籀诸家之说。

归有光六岁能文，弱冠通《五经》《三史》诸书。居嘉定之
安亭江上，读书谈道，四方来学者数百人，称为“震川
先生。”

王敬臣，长洲人，江西参议庭子也。侍父京师，父命还
乡应举，归则室庐隘甚，寄居僧寺，鬻书自给。

来知德万历三十年特授翰林待诏，致仕。有司月给
米三石，终其身静坐观书，老而弥厉。

邓元锡生平博极群书而要归于六经所著《五经释
函史》上下编，《皇明书》并行于世。

章潢，字本清，南昌人。居父丧，哀毁血溢，构此洗堂，联
同志讲学，辑群书百二十七卷，曰《图书编》。又著《周易
象义》《诗经原体》《书经原始》《春秋窃义》《礼记札言》《论语
约言》诸书。

焦竑博极群书，自经史至稗官小说，无所不淹贯，生
平著述甚富。

郝敬年四十即卜窀穸。至七十四，择吉日藏衣冠于
椟中，荷锸兆所，告后土，请“以今年今辰为葬辰，他时
勿更择日”，诛茅启坎，葬柜而封树焉。旁置石函，著书
三百二十四卷。至崇祯十二年，年八十二，早起衣冠
至墓，题堂柱，翛然而逝。

岳荐生而端凝如成人。稍长，肆力经史百家，尤好洛、
闽之学。

邵宝学以洛、闽为的，尝曰：“吾愿为真士大夫，不愿为
假道”学。举南畿，受知于东阳。为诗文，典重和雅，以东
阳为宗。至于原本经术，粹然一出于正，则其所自得
也。博综群籍，有得则书之简，取程子“今日格一物、明
日格一物”之义，名之曰“日格子。”所著《学史简端》二条，
巡抚吴廷举上于朝，外《定性书说》《漕政举要》诸集若
干卷，学者称“二泉先生。”

吕柟字仲木，高陵人，别号泾野，学者称泾野先生。所
著有《四书因问》《易说翼》《书说要》《诗说序》《春秋说志》《礼
问内外篇》《史约》《小学释》《寒暑经图解》《史馆献纳》《宋四
子抄释》《南省奏槁》《泾野诗文集》。

《文苑传》：“杨维桢字廉夫，山阴人。维桢少时，日记书数
千言。父宏筑楼铁崖山中，绕楼植梅百株，聚书数万
卷。去其梯，俾诵读楼上者五年，因自号铁崖。所著书
凡数百卷行世。”

王冕幼贫，父使牧牛，窃入学舍，听诸生诵书，暮乃返，
忘其牛。父怒挞之，已而复然。母曰：“儿痴如此，曷不听
其所为？”冕因去，依僧寺，夜坐佛膝上，映长明灯读书。
会稽韩性闻而异之，录为弟子，遂称通儒。

胡翰，字仲申，金华人。幼聪颖异常儿从兰谿吴师道
游，博习经史。已，从浦江吴莱学古文，复登同邑许谦
之门，学益邃。同郡黄溍、柳贯以文章名天下，见翰文，
称之不容口。避地南华山，著书自适。洪武初，聘修《元
史》，书成，受赉归。爱北山泉石，卜筑其下，徜徉十数年
而终，年七十有五。所著有《春秋集义》，文曰《胡仲子集》，
诗曰：《长山先生集》。

戴良字叔能，浦江人。通经史百家暨医卜释老说。
赵㧑谦博究六经百氏之书，时目为“考古先生。”
陶宗仪客松山，躬亲稼穑，作劳之暇，休于树下。有所
得，摘叶书之，贮一破盎，去则埋之树根，如是者十年，
积盎以十数。一日令门人发而录之，得三十卷，名曰
《辍耕录》，又葺《说郛》《书史会要》《四书备遗》，并传于世。
唐肃字处敬，越州山阴人，通经史，兼习阴阳医卜书
数。少与上虞谢肃齐名，称“会稽二肃。”

王行，吴县人，幼随父依卖药徐翁家。徐媪好听稗官
小说，行日记数本，为媪诵之。媪喜言于翁，授以《论语》，
明日悉成诵。翁大异之，俾尽读家所有书，遂淹贯经
史百家言。

孙作，字大雅，江阴人。元季，挈家避兵于吴，尽弃他物，
独载书两簏。张士诚廪禄之。

周元字微之，闽县人。永乐中，以文学征拜礼部员外
郎。尝挟书千卷，止高棅家读十年，辞去，尽弃其书，曰：
“已在吾腹笥矣。”

汤引𪟝读书，过目成诵。

刘溥“研究经史兼通天文历数。”

桑悦，字民怿，常熟人。《书》过目辄焚弃，曰：“巳在吾腹中
矣。”

杨循吉，字君谦，吴县人。成化二十年进士。授礼部主
事。善病，好读书，每得意，手足踔掉，不能自禁也，用是
得“颠主事”名。弘治初，致仕归，年才三十有一。结庐支
硎山下，课读经史，旁通内典稗官。好以学问穷人，至
颊赤不顾。所作十馀种，几及千卷。

戴冠，字章甫，长洲人。好古笃学，自“经史外，方术百家
莫不缥贯抉剔，必求缘起而会之以理。”

都穆，字元敬，吴县人。官至太仆少卿。里人娶妇，夜雨
灭烛，遍乞火不得。或言“南濠都少卿家有读书灯。”往
叩果然。其老而好学如此。

徐祯卿资颖特，家，不畜一书，而无所不通边贡。生平好蓄书，积至数万卷。一夕火几尽，仰天哭
曰：“天丧我也！”遂发病卒。

殷云霄，字近夫，寿张人。郑善夫同年进士。作《蓄艾堂》，
聚书数千卷，以作者自命。

徐。字兴公，闽县人，以布衣终。博闻多识，积书《鳌峰
书舍》至数万卷。

杨慎尝过镇江杨一清所，阅所藏书，叩以疑义，一清
皆成诵。慎惊异，益肆力古学。既投荒多暇，书无所不
览。明世记诵之博，著作之富，推慎为第一。

黄佐字才伯，香山人。嘉靖初，授编修，历少詹事。平生
“撰《述》”至二百六十馀卷。

陈束，字约之，鄞人。生而聪慧绝伦，好读古书。会稽侍
郎董𤣱官翰林，为爱女择婿，里人张邦奇为言“束才”，
召视之，束垂髫而前，试词赋立就，遂字以女。携至京，
束遂有文誉。

李开先，字伯华，章丘人也。束同年进士，官至太常。性
好蓄书，《李氏藏书》之名闻天下。

李攀龙厌训诂学，日读古书，里人共目为“狂生。”
胡应麟幼能诗，万历四年举于乡，久不第，筑室山中，
购书四万馀卷，手自编次，多所撰著。

何良俊，华亭人；授翰林院孔目。慨然叹曰：“吾有《清森
阁》在海上，藏书四万卷，名画百签，彝鼎数十种。弃此
不居，而仆仆牛马进乎？”遂移疾归海上。

良俊同里徐献忠，嘉靖中举于乡，官奉化知县。著《书》
数百卷。

曹学佺，崇祯初，起广西副使，力辞不就。家居二十年，
著书石仓园中。尝谓“二氏有藏，吾儒何独无？”欲修《儒
藏》。与鼎立采撷四库书，因类分辑，十有馀年，功未及
竣，两京继覆。

王志坚通籍后，卜居吴门古南园，杜门却扫，肆志读
书，先经后史，先史后子、《集》。其读经，先笺疏而后辨论；
“读史”，先证据而后发明；读子，则谓唐、宋而后无子，当
取说家之有俾经史者补之。“读集”，则定秦、汉以后古
文为五编，考核唐、宋碑志，援史传，捃杂说，以参核其
事之同异，文之纯驳。其于内典，亦深辨性相之宗。
陈仁锡究心经史之学，性喜著书，一时馆阁中博洽
者鲜其俦云。

张溥幼嗜学，所读书必手钞，钞巳，朗诵一过即焚之，
又钞，如是者六七始已。右手握管处指掌成茧，数日
辄割去。冬月手皲，日沃汤数次。后名读书之斋曰《七
录》，以此也。为诸生，招同里张采共学，益肆力经史，名
籍甚。号“娄东二张。”溥集郡中名士相与复古学，名其
文社曰“复社。”崇祯四年成进士，改庶吉士。以葬亲乞
假归，读书若经生，无问寒暑。四方啖名者争走其门，
尽名为“复社”，辄自矜曰：“吾以嗣东林也。”溥已卒。诏征
溥遗书，有司先后录上三十馀卷，帝悉留览。

《忠义传》：“冯云路字渐卿，黄冈人。好学励行，年三十即
弃诸生，从贺逢圣讲学，遂寓居武昌，著书数百卷。崇
祯三年，巡按御史林铭球荐其贤，并上所著书，不用。
及贼将渡江，云路贻书逄圣曰：‘在内以宁湖为止水，
在外以汉江为汨罗。宁湖者，云路谈经处也。城既陷，
乘桴入宁湖。贼遣使来聘，追呼曰：‘我主以高爵待贤
人，公何远遁’’？”遥应曰：“我平生止读忠孝书，未尝读降
贼书也。”遂投湖而死。

《东湖樵夫传》：“松阳王诏游治平寺，观转轮藏，藏上嚄
嚄有声，异之。探得书一卷，载建文亡臣二十馀人事
迹。有梁良玉者，定海人，官中书舍人。京城破，变姓名
逾岭至海南，寓市肆，鬻书以老。”

《列女传》：月娥，西域人，元武昌尹职马禄丁女，芜湖葛
通甫妻。月娥少聪慧，听诸兄诵说经史，辄通其义。太
祖渡江之六年，城陷，月娥叹曰：“吾生诗礼家，可失节
于贼耶？”抱幼女赴水死。娥弟丁鹤年幼通经史，皆娥
口授也。

《青溪暇笔》：“前代藏书之富，无逾本朝。永乐辛丑，北京
大内新成，敕翰林院凡南内文渊阁所贮古今一切
书籍，自有一部至有百部，各取一部送至北京，馀悉
封识收贮如故。时修撰陈循如数取进，得一百柜，督
舟十艘，载以赴京。至正统己巳，南内火灾，文渊阁向
所藏之书，悉为灰烬。此岂非书之厄会也欤？”

《豫章漫抄》：“元至正初，史馆遣属官驰驿求书，东南异
书颇出，时有蜀帅纽邻之孙，尽出其家赀，遍游江南，
四五年间，得书三十万卷，溯峡归蜀，可谓富矣。今江
西在江南，号称文献故邦，予来访之，藏书甚少，间有
一二，往往新自北方载至，亦无甚奇书，而浙中犹为
彼善。若吾吴中，则群书珍藏，什袭有精美者矣。”
《泽山杂记》：“景清倜傥尚大节，领乡荐，游国学时，同舍
生有私书，清求而不与，固请约明旦即还书生旦往
索曰：‘吾不知何书，亦未假书于汝’。生忿，讼于祭酒。清
即持所假书往见曰：‘此清灯窗所业书’。即诵彻卷，祭
酒问生，生不能诵一词，祭酒叱生退，清出，即以书还

马哈麻敕文，谓大将入其都，得秘藏之书数十百册，
乃乾方先圣之书，我中国无解其文者。”

《太平清话》：“钱叔宝少孤贫，迨壮始知读书。初从野亭
翁游文太史门下，授以画法。晚葺故庐，读书其中。闻
有异书，虽病必强起，匍匐借观，手自抄写，穷日夜校
勘，至老不衰。烧香洗砚，悠然自得。”

朱惟理所纂集，有“《经子钩元》《吴郡献征录》《名物寓言》
《铁网珊瑚》《野航漫录》《鹤岑随笔》总数百卷。”

《丹铅总录》：四明黄润昔所著有《经书补注》，多可取者。
又《海涵万象》一卷，如云：“《易》之道，扶阳而抑阴；卦之位，
贵中而贱极。阳过乎极，虽刚不吉；阴得其中，虽柔不
凶。”又曰：“《易》动而圆，范方而静。八卦中虚故圆，九畴中
实故方。”又曰：“《大学》一书，六经之名例也。《中庸》一书，六
经之渊源也。”又解《汉书》云：“罘字从。”不罘花蒂窗棂
也，殊得古人制字之义及宫室之形。解《庄子》“游方之
外”云：“方，矩也，出于矩之外，所谓离方遁圆也。”又曰：“董
仲舒《对策》一正字，公孙弘《对策》一和字”，便见其人品
正谲，言皆有理。

《甲乙剩言》：“刘元子从朝鲜还，言彼中书籍多中国所
无者，且刻本精良，无一字不仿。赵文敏惜为倭奴残
毁，至圊溷之间，往往以书幅拭秽，亦典籍一大厄会
也。因目不忍见，每命部卒聚而焚之。”余乃知国初朝
鲜献《颜子》，朝议以伪书却之，此四库之所以不及前
代也。且如今中秘所藏，如《子华》《关尹》《亢仓》之类，果皆
出于诸贤手乎？嗟差。真以为伪，伪或为真，惟具眼者
能别其真与伪耳。

《妮古录》：“宛丘赵期颐以书名世，得之吾衍者为多。衍
所著书，有《尚书要略》《听元造化集》《九歌谱》《十二月乐
辞谱》《重正卦气》《楚史梼杌》《晋文春秋通书》《援神契》《说
文续解》《石鼓咀》《楚文音释》《闲中编》《竹素山房诗余》。又
抄得《闲居录》一卷。”

《见闻录》：姚广孝博通内外典，亦工文词，所著有《逃虚
子集》，别有《道馀录》，则专诋程朱。其友张洪尝云：“少师
于我厚，今死矣，无以报之。”但见《道馀录》，辄为焚弃
笔记。吴中钱孔周所与游，唐伯虎、徐昌国、汤子重、王
履约、履吉、文征仲，室庐精深，嘉禾秀野，性喜蓄书，每
并金悬购，故所积甚冨。山经地志、稗官小说，无所不
有，遇有所得，随手扎记，积数巨帙。文先生极重之，写
赠《碧梧高士图》。

沈云鸿，字维时，石田之子也。性特好古，器物书画，遇
名品，摩抚谛玩，喜见颜色，往往倾橐购之。菑畬所入，
足以资是。缥囊缃帙，烂然充室。而袭藏惟谨，对客手
自展列，不欲一示非人。至寻核岁月，甄品精駮，历历
有据依，江南赏鉴家咸推之。又喜积书，仇勘勤剧，曰：
“后人视，非货财必不易散。万一能读，则吾所遗厚矣。”
公先石田而卒。

狂夫之言。万历甲午，司农郎叶公春及疏云：“孔子删
《书》，断自唐虞，讫周，典谟训诰誓命之文，凡百篇。秦火
后行于世者，五十八篇耳。秦始皇二十六年，遣徐福
童女数千人，入海求神仙。徐福多载珍宝图史，至海
岛，得平原大泽，止王不归。今倭，其种也。始皇三十四
年，始下焚书之诏。故司马温公《倭刀歌》有曰：‘徐福行
时书未焚，遗书百篇今尚存。乞乘今日值封款之便
及纂修正史之时，檄至彼国，搜寻三代以前古书’。”叶
公此疏，实非迂阔，《丹铅总录》《双槐岁抄》亦尝言及之
矣。《春日课儿山房，偶谈前事，戏题一绝示之》：“花满春
山酒满觚，一编长对老潜夫。儿曹莫恨咸阳火，焚后
残书读尽无。”

《江宁府志》：“前代藏书之富，无逾有明。永乐辛丑，北京
大内新成，敕翰林院凡南内文渊阁所贮古今一切
书籍，自一部至有百部，各取一部送至北京，馀悉封
识收贮如故。时修撰陈循如数取进，得一百柜，载以
入京。至正统己巳，南内火灾，文渊阁所藏之书悉为
灰烬矣。”

《扬州府志》：“蒋宫字伯雝，真州人。五岁诵《孝经》《论语》《左
氏春秋》。十岁善属文，从学于陈子山。子山锐意释经，
而宫列诸家传，疏得失以进。子山异之，授以《诗》《书》《春
秋》，宫辄悟其旨。子山谓人曰：‘明敏若宫，虽汝南应世
叔，不足多也’。自是博极群书，于制度沿革、阴阳历数
之书无不通。太祖定吴，授翰林修撰。”

《陕西通志》：“潘友直字孟举，澄城人。洪武初，由茂才举，
历南京工部尚书，乞骸骨归。朝廷宠赐，悉赏军士。同
妻驱驴而归，行李萧然，惟图书数卷而已。”

《泉州府志》：“陈亦言字汝纳，晋江人。刻苦力学，贯穿经
传子史，于诗赋尤工。所著有《潜斋集》。”

王逢辰晋江人。元季，躬耕养母，虽乱离中，手不释卷。
洪武初，或劝其仕，笑不答，惟教子读书。后进多师事
之。

《苏州府志》：“林大同字逢吉，幼孤，苦力学，六经、子史手
自抄读，不间寒暑。洪武中为开封训导《泉州府志》：“刘嵩字子中，晋江人。博通经史，为文清新
奇古，不俟思索，人谓其有谪仙才。著有《中斋集》。
朱铎字允学，晋江人。永乐四年进士。性𥳑亢寡合，以
经史自娱，有文集藏于家。”

《苏州府志》：“吴文泰字文度，吴县人。父子庶好读书，文
度刻苦成先，志《六经》百家各究其指归。永乐间，饥寒
死于道路。”

《福州府志》：“林志，闽县人。永乐壬辰进士。幼颖悟绝人，
其学于经史诸子无不研究，所著有《蔀斋集》。”

《苏州府志》：“伊彤字庸俎，读书务求大意。尝建清溪书
舍，藏经史典籍以至律吕历数、天文、地理、医学等书，
日讨论其间。永乐中，以子贵，累封尚宝少卿。”

《泉州府志》：“陈道曾字端诚，性资朴茂，邃于《易》，旁及诸
经、子史。登永乐戊戌进士，著有《吴下》等集。”

《江宁府志》：“陶元素字希文，上元人。正统元年进士。手
不释卷，经史外星历、筮卜诸书，靡不精究。”

《苏州府志》：“邹亮字克明，长洲人。酷嗜书，积至千馀卷，
手自校录。正统初，擢监察御史。”

《泉州府志》：“夏秦字西仲，晋江人。少读书，经传子史靡
不该贯。教授乡里，箪瓢陋巷处之晏如也。”

《苏州府志》：“桑瑾字廷璋，常熟人。景泰丙子领乡荐，年
逾大耋，不废书。著《节义林前后集》《萝窗杂记》《韵府摘
玉》等书。”

陈颀字永之，长洲人。景泰间领乡荐，博学，所著有《适
楚》《游梁》诸录，《洪都纪行》《味芝集》别有记事之书，曰《闲
中今古》。

《泉州府志》：“蔡清字介夫，成化甲辰进士。自幼好学，家
居授徒江南，士多从之。尝曰：‘宋儒之道，至朱子始集
大成。朱子之学不明，则孔孟之道不著。所著有《四书
蒙引》《易蒙引》诸书，皆推原朱子之意。常置灯卧榻傍，
或夜分与诸生讲论，寝后思惟有得，皆疾起。记书阐
所妙悟，至今天下言《易》者，皆推晋江。成、弘间。士大夫’”
谈理学，惟清尤为精诣云。

《苏州府志》：“杨循吉字君谦，吴县人。成化甲辰成进士。
结庐天峰院，构夜兴堂，折松枝为筹课，麟、葩二经馀
书及内外典稗官小说罔不通。”

《陜西通志》：“薛敬之字显思，渭南人。为邑诸生，居止端
严，文章闲雅，即以道学名。成化中，谒选应州知州，数
至学舍，为诸生言孔孟旨意，士人始知身心性命之
学。以金华府同知致仕。所著有《思庵野录》《道学基统》
《洙泗言学录》《尔雅辨音》《田畴百咏集》《归来槁》及演作
《定心性说》诸书。其言多有补于名教云。”

《江宁府志》：“丁镛字凤仪，上元人。成化己丑进士。性嗜
学，尝曰：‘士必读人间未读之书，乃不愧古人。一寓中
左经右史，颓然自适’。”

《高淳县志》：“夏鉴，字文明，少有大志，博涉以不屑就时
格，竟不仕。扫一室，贮先人遗书，日坐其中。世居长芦，
人称为长芦小先生。”

《河南府志》：“乔缙字廷仪，弘治四年补四川布政司参
议。所著有《性理解惑》《河南郡志》及《族谱》若干卷。”
《苏州府志》：“祝允明字希哲，长洲人，弘治壬子举于乡。
子续刻其遗文曰《祝氏集略》，他书如《蚕衣野记》之类，
凡数百卷。”

《休宁县志》：“汪循字进之，登弘治丙辰进士。天性刚正，
以圣贤为必可学，穷五经之理即体诸身，观史则法
其善行。学者称仁峰先生。”

《陕西通志》：“王巹字汝器，朝邑人。弘治中进士，历苏州
同知。所著有《养浩论》《兵法纲目》数篇，《谪官录》《望岳子
集》。”

《平凉县志》：“崇文书院在宫东，明韩昭王读书处。王雅
嗜诗书，善真草，有《冰壶遗稿》《千文法帖》《东海草书》行
于世。明正德七年，赐王崇文书院坊额。”

《苏州府志》：“邓韨字文度，本姓蔡，常熟人。正德丙子举
于乡。外祖邓洪多藏书，韨尽读之。尝仿吕成公大事
记取古今事，论次得失，类成卷。帙曰：‘如有用，我执此
以往’。”

《开封府志》：李承恩字君赐，一字伯生，祥符人。正德十
四年领乡荐。明年试礼部不第。承恩乃罄囊买名理
诸书以归，闭门潜玩，时有新得，见之著述，辨析精当，
多先儒所未发。谓圣人之微言莫大于经，而穿凿好
异者失之。于是著《易大义》《诗大义》《书拾蔡学庸》《拾朱
孟子说》若干卷。谓宋儒之言莫精于《西铭》《定性书》《太
极图说》，颜子所好《何学论》，于是各为之解，以发其蕴。
谓：“理不离阴阳，不杂阴阳。其不离中以不杂为体，不
杂中以不离为用。鸢飞戾天，鱼跃于渊，至矣哉！”著《阴
阳论》百五十八条，谓：“动静者，吾心也。动静之间，吾心
之至妙存焉。何则？动中有静者德，德者得也，恐失之
而复得也；静中有动者几”，几微也，虽至著而实微也。
乃画《心印图》，谓：“《大学》格致之旨不明于天下，徒使学
者驰骋于超然远览之馀，而不知即身世之近求之，
是故去道愈远。夫人之情感物而动，或为好乐，或为恐惧，或为忧患，或为哀矜，有不得正者。自我格之，自
我致之，非他人所能预，是之谓独。由是而慎之，则天
德可达，王道可行矣。”著《格物致知说》，谓“往来顺逆，《易》
之大旨，原卦画之初，自干至坤，皆逆数也，然干、兑、离、
震，继之善也。巽、坎、艮、坤，成之性也。往者，已然也，数有
次第之意，第其已往，不亦顺乎？来者，将然也，知有主
宰之意，宰其将来，不亦逆乎？下学之功，知来逆也。上
达之妙，数往顺也。数往者，顺后天而奉天时，吉凶在
天而不在我，故曰‘鞠躬尽瘁，死而后已。成败利钝，非
吾所能逆睹也。知来者逆，先天而天弗违，吉凶由我
而不由天，故曰‘思虑未起，鬼神莫知。不由乎我，更由
乎谁。然必有知来之逆，而后有数往之顺，故曰‘天且
弗违，而况于人乎’’’？”著“数往者顺，知来者逆”说。承恩著
述甚富，有《河滨日录》、扎记、存稿总若干卷，方类编成
集，而承恩卒，年四十九。朱睦桔论曰：“余少时，会李君
讨论经疑，辨析物理，累日夜不已。间有合。李君谓余
曰：‘此道荆榛久矣，吾与子其勉之’！意盖伤知者希也。
嗟夫！昔《太元法言》，扬子没后百馀年而后显。李君所
著《三经大义》，咸精诣可传。他日有宏览博闻如桓谭
者，则李君书为不朽矣。”

《苏州府志》：“彭年字孔嘉，嗜读书，所读多六经、诸子、史、
两汉今古名言，而不喜习举子业。父昉，正德辛未进
士，知新会县。”

《福州府志》：“陈谨字德言，嘉靖癸丑进士。为文温润雅
醇，有《内制集》并国子讲章，诗文稿藏于家。”

《苏州府志》：“孙楼字子虚，常熟人。中嘉靖丙午乡试。少
敏悟，日记数千言，杜门校雠，藏书逾万卷。孙引伽性
好异书，手自缮写。楼向有藏书所曰‘丌册，度比于弇
州万卷楼，引伽更增碎金断璧之秘’。”

归有光字熙甫，昆山人。嘉靖乙丑成进士。尝谓圣人
之文章，无非性与天道，于是纵观六经、二十一史及
诸子百家，尢好太史公书，谓“其作《史记序》，述《孔子世
家》，非知道者不能。”

《苏州府志》：“王宠字履吉，资性颖异，于书无所不读，而
尢详于经学。嘉靖九年，以资贡礼部，卒业太学。”
《扬州府志》：“桑乔字子木，江都人。嘉靖辛卯以《易》魁于
乡，壬辰举进士，历监察御史。陈时政劾严嵩等，廷杖
谪戍九江，独居一室，左右图书。所著有《庐山记事》二
十卷、《真诀》四卷，诗文二十卷。”

《泉州府志》：“赵恒字志贞，晋江人。嘉靖甲午荐乡试第
五，戊戌成进士。所著有《庄子涉笔》《史记涉笔》行世。”
《福州府志》：“马森字孔养，怀安人。嘉靖乙未进士，所著
有《四书口义》《书经敷言》《周易说义》《春秋伸义、辨疑》《地
理正宗》、文集奏议若干卷。”

《广德州志》：“濮阳涞，号真庵，嘉靖丁酉举人，时在公车。
杨继盛以直谏忤严嵩，罹祸，素服往哭之。任南昌府
通判，所著有《四书贞义》《礼记贞义》《韵学大成图书性
理订疑》行世。南昌崇祀名宦。”

《泉州府志》：“王春复，嘉靖戊戌进士。所著有《四书周易
疑略》，藏于家。”

《休宁县志》：“金大绶字元结，号紫台，领隆庆丁卯乡荐，
授国子监学正，转饶州府教授。所在以经术行谊训
诲诸生，游其门者，虽童稚皆有诗书之气。退居汪溪，
日以著书讲学，倡率族人。其宗祠旧有条例，凡有爵
有德及有功于族人者，皆得入祀。大绶乃聚族人而
告之曰：‘子孙有慧而能文，勤而好学，博通经史、淹贯
百家者，或著书立说，以垂训后人，或博古通今，以考
稽典制。凡此辈人，在朝则可以匡时，在乡则可以型
俗。子孙能此，岂非祖宗之所甚乐，可不使之同歆俎
豆乎？遂立为祠规，增文学一条，族人遂益知向学’。”
《江宁府志》：“吴自新字伯恒，江宁人。登隆庆戊辰进士，
宦邸构洗心轩，家起万卷楼以藏书。晚”而好学。天台
尝称之曰：“伯恒语默动静，无非学也。”

《福州府志》：“翁兴贤字懋卿，候官人。万历初，历延平、金
山教授，与诸生谈经讲业，一禀宋儒传注。所著有《易
经理解》十二卷。”

《江都乡贤录》：“王纳谏字圣俞，号观涛。万历癸卯解元，
丁未成进士，历吏部四司。于书无不读原本六经，有
《会心言》《四书翼注》《易经家训》《初日斋文集》，及所选《老》
《庄》《左》《国》《管》《韩》《荀子》《淮南苏文》等集行世。”

《句容县志》：“张榜字宾王，别号肺山，聪颖绝人，书史过
目成诵。万历癸卯，拟冠南闱，以监卷未便置第二。”
《苏州府志》：“王志坚字弱生，万历戊戌成进士。好读书，
其读书最为有法，先经后史，后及子与集。其读经也，
先笺疏，后辨论。其读史也，先证据，后发明。读子则谓
唐以后无子，当取诸家有裨经史者补之；读集则删
定”秦汉以后古文为五编。

《武进县志》：“杨惟寅字亮儒，万历壬子举人。曾祖经以
经术显，惟寅初授上蔡教谕，其地有伏羲陵产蓍草，
孔子厄庙产白龟，因著《周易观玩抄》十卷。迁亳州学
正，以理学、经济、文章、骑射四科教士。又集《春秋》五传分六部，五伦类编。今亳州志书，三百年来载学正二
人，惟寅其一也。”

《苏州府志》：“吴震元字长卿，太仓人。万历壬子举于乡。
博通经史，尤精谶纬推测，知崇祯十年以后数当阳
九，喟然曰：‘只今便高卧，已负半生闲’。因作《负半庵》，杜
门著述，读书随手评阅，不下万卷。著书有二十馀种，
《宋相谱》编次二十馀卷。”

《武进县志》：“邹忠颖，字肇敏，万历癸丑进士，历福建参
议，忤当事，投劾归。生平穷究经史学，所著有《周易揆》
《尚书稽》《诗传阐》《春秋衷》等书。是时士子沿于句章之
学，鲜能留心经义。忠颖自为诸生以至仕宦数十年，
朝夕编摩，可谓好学者矣。”

《汉阳府志》：“吴极字元无，万历丙辰进士，历广南知府，
请辞归里，刻意著述，林下二十馀年，手不释卷。所著
有《吴氏易学》《圣学统宗》《朱学裁益》《石经大学疏旨》行
世。”

《常熟县志》：“桑悦，字民怿。家贫无蓄，书从肆中鬻得，读
过辄焚去。”

《江都县志》：“金九畴字禹吾，本休宁人。世以儒术显。九
畴尢嗜学，建东山书屋，凿八卦井，终日玩索，吟咏其
间。犹以坟典未备，乃遍游江南北，访求异书。以扬州
为四方名卿学士往来通会之区，遂卜宅读书其地。
补江都诸生。既又入太学，求读全监书，闻见益博。归
而著书曰：‘吾以此遗子孙足矣’。所著有《自订易》《书》《诗》”、
《春秋左传》《周礼》《仪礼》《礼记》“诸经集说读本，藏于家。”
《福州府志》：“卢一诚字诚之，万历癸未进士。闲居无事，
日闭户读书。所著有《四书讲述》十一卷，学者多宗为
指南云。”

《靖江县志》：“朱得之字本思，少负大志，心契阳明良知
之说，遂往受学阳明。尝称其入道最勇，虽幽独无少
懈。尝修邑志，著有《正蒙通义》《老庄列三子通义》《杜律
阐义》《四书诗经》《忠告心经注》《炼宵》《参元》《三语》诸书行
世。祀毘陵先贤祠。”

《池州府志》：“桂大琏号珍吾。生时，父梦濂溪授莲一枝，
因命名。端居自饬，不苟言笑，研究理学宗旨，筑古一
山，与同志讲习。著有《古一山志》《心学测易》《九儒谱略》
《南北会言》《九疑问答》《首善书院录》诸书。”

《苏州府志》：“管一德字士恒，常熟人。攻苦力学，万历辛
卯举乡试第二。著《经传子史参同》。”

顾大韶，字仲恭。少治诗义，专门名家。长益肆力于六
经、三史、百家之书，而其所研钻者，《诗经》《三礼》《庄子》也。
著论多人所未发。其论经学，于近代少可，惟推武林
卓尔《康十五国风论》以为通儒。

《安陆府志》：“郝敬字仲舆，号楚望，京山人。万历己丑进
士，除户科，十月内谏疏十二上归。时年未艾，为园西
山之麓，杜门著书，精研《易》《诗》《书》《春、秋》《论》《孟》三《礼》，各著
为解，共九部，十载而书始成。公素不喜释氏，常欲驱
除之。著有《驳佛书》。中年即制一棺，额曰‘一抔斋’，因作
《一抔斋记》，语似庄周。又著生状死制，自为铭，略曰：‘谓
我为儒，我百家诸子；谓我非儒，我诗书执礼，谈元妙
寻常见闻，穷神化随身规矩。盖夫子之道，不过忠恕，
尧舜之道，不过孝弟。苟索隐而行怪，实罔民而欺世’。”
观此，知公以斯道自任，而功在绝学矣。《九经解》而外，
著书数十种，总其集曰《西山草堂》。

《宛平县志》：“米万锺字仲诒，性嗜学，万历乙未成进士。
生平著有《澄澹堂文集》十二卷、《诗集》十二卷，《易义》四
卷，《兵铃》十二卷，《右史》十六卷，及他著述甚富，行于世。”
《松江府志》：“万历间郡中藏书之富者，王洪州圻、施石
屏大经、宋幼清懋澄、俞仲济汝楫四家为最。幼清尢
多秘本及名人手抄旧拓碑刻。石屏没后，子沛然复”
购益之。其书目四册，高五寸许，石屏有收藏印章曰：
“施氏有获阁藏书，古人以借鬻为不孝，手泽犹存，子
孙其永宝之。”沛然置书，亦以此印于卷首。

唐汝询，字仲言，华亭人。五岁而盲，以《耳受书》，博通群
籍。万历间，御史杨鹤、骆骎曾闻汝询名，皆肃礼币见
之。

王海槎田仅百亩，而其藏书乃至万七千卷，多藏书
家所未有者，参政白谷父也。

顾文僖登第时，张庄简为吏部侍郎，意欲留之铨曹。
文僖曰：“清虽晓读书，恐于政体未谙。”庄简曰：“君但以
所学书行事，岂有误耶？”

陈继儒字仲醇。博学强识，凡经史、诸子以及术技、稗
官靡不精讨。

《溧水县志》：“武尚宾字邦嘉，博通经史，于书无不读。”
《苏州府志》：“邹泉字子静，常熟人。少美丰仪，有声庠序，
晚著书涧谷山中，有《宗圣议论》编、《经世格要》《四书折
衷翼衷》《诗经约说》。督学詹侍讲颜其门曰‘名儒’。巡按
甘士价造其庐，共登小楼，剧谈半日，以糍饼相饷。明
日具币帛请定冠昏丧祭仪礼，称为吴与弼之流。年
七”十二卒。从祀虞山书院。

解》《存疑录》等书，行于世。”

《溧水县志》：“赵之华字孟良，天启乙丑进士。生有异姿，
幼随父读经史，过目成诵。”

《苏州府志》：“王志庆，字与游，天启丁卯举于乡。年数岁
即泛滥经传，略及子史大家集。常云：教子弟者，当先
经传，次三史，次庄、列、管、韩诸子，次韩、柳诸集。乃融液
《通鉴》，察治乱源流暨事理得失，自有程限，岂可躐等
耶？”

张采，字受先，太仓人。崇祯戊辰进士。少敏慧，弱冠后
折节读书。时海内学者尚诸子，张溥延采于七录斋，
日夜相砥砺，期以《六经》《史》《汉》复古学。

张溥，字天如，太仓人。崇祯辛未成进士。颜一陋室曰
“七录斋”，日夜读经史诸书二十馀年，声闻籍甚。交一
时名贤，志为大儒。

《高淳县志》：“王微字垣甫，博学经史，过目成诵，凡天文
地志、阴阳兵法之类，悉皆精晓。”

《济南府志》：“张尔岐字稷若，济阳人。自诸生时，即穷究
程朱之学，以帖括剿袭陈言为耻，惟以羽翼经传为
业。于天人理数，圣学绝续，风俗之颓，人心之蔽，反复
论著数千言，莫不引经析义，卓可见之施行。为文辨
驳如康成，雅洁如永叔，游其门，多有历仕显秩者。艺
林著述，得其一言以为重。所著有《蒿庵集》《仪礼郑注
句读》《周易说略》”、《新济艺文》等书，与修《山东通志》，自修
《济阳志》，藏于家。

《顺天府志》：“尤学颜，博极群书，恪奉程朱。以恩贡为平
度州同知。既辞归，犹肆力经史，至老不衰。”

《松江府志》：“朱文石字大韶，藏书甚富，多宋版抄本，后
散落人间，皆有朱氏印记。一时收藏家文石及何柘
湖外，又有董柏山重价购书，校雠铨次，朱铅不去手。
董紫冈、张王屋有疑，必就相质，亦博物君子也。”
《泉州府志》：“张岳字维乔，惠安人。生而端凝，长好学，博
极群书，所著有《圣学正传》《更定礼记恭敬大训》《载道
集》《宋名臣奏议》《名辅事业》《历代兵法》《小山类槁》《惠安
志》凡若干卷”

《江都乡贤录》：“金玉节字元亮。祖九畴藏书数千卷，玉
节手自雠校。性颖悟，喜博综经史，旁及诸子百家，天
文、地理、兵法、战阵、象数、遁甲、方伎、医术之书，无不旁
搜博览，而会其指归。发明理趣，则必欲深造程、朱之
阃奥。补江都廪生。性恬淡，不乐仕进，惟以教授生徒
为事。其学主敬存诚，不欺屋漏。自少即以理学为己
任。”集同学刘冀。罗士昱、郭光等倡明濂、洛之学，会
讲董仲舒祠，学者翕然宗之。生徒常数百人，不远千
里而至。一时经明行修之士皆出其门下，如刘长发、
张瑾、张琬、夏九叙、庄绛之类，或以名宦显朝廷，或以
经术重乡里。学者无知与不知，皆称为元亮先生。本
以《尚书》世其家，而于诸经无不究极精微。大抵《易》宗
程《传》及朱子《本义》“而参以周卲二极，以求河、洛之源；
《书》宗蔡氏，而参以朱子《语录》及孔颖达《正义》、陆德明
《释文》，以上溯夫古序、《大传》，以求帝王传心之要；《诗》宗
朱《注》，而参以韩婴、申培诸家，考正《小序》是非得失，以
求夫美刺惩劝之由”；《春秋》宗胡《传》，而参以《左》、国、《公》《谷》、
杜、林、何、范诸解，以求夫褒贬笔削之旨；《礼》宗陈澔《集
说》，而参以郑康成、贾公彦诸家，并合《仪礼》《周礼》互相
考订，以合为一书。仿《仪礼通传》之意，而会其精微归
于简要，以为日用常行之准。每学使者至，采访，经明
行优，屡荐举，辞不就，当时推为儒宗。卒祀乡贤，父子
同日配享圣庙，士林荣之。生平惟知读书讲学，不问
生产。本以旧家风物多蓄，厨笥及玉节尽空，所有悉
以贮书，增所未备。四部之书，颇称完善。所著有《易》《书》
《诗》《春秋》《周礼》《仪礼》《礼记参解》各十卷，《史记纂要》十卷，
《前后汉书纂要》各十卷，《素庵文集》十卷。又著有《四书
解》十六卷，《小学阐证》十卷，《批点性理》四十卷。子奇选、
彦选，皆能世其家学。尝取其藏书，就经、史、子、集条分
缕析，取《千字文》编别字号，各归厨笥。其亲手抄录者，
别贮一笥，率其诸孙朝夕赏析，父子兄弟，师友一堂，
乡里奉为楷法。其子孙俱以经术科名显，皆其稽古
之力云。

《青阳县志》：“王世禄，十五都人，邑庠生。持身端亮，幼慕
理学，沉心研究。爱九子山，率门人暨子一桢、一干讲
学太白书院，阐明良知宗旨。所著有《南溪遗稿》及语
录等书。”

施达字下之。幼慕理学，厌薄制举，慨然以圣人为可
学。究濂、洛、关、闽之传。其论以性情为田，礼义为柄，博
学为致知，笃行为“诚意。”曾与杨贞复、祝无功会讲于
金陵，学者翕然宗之。晚更肆力诗歌、古文，筑讲堂九
华天柱峰下，人称“天柱先生。”崇祯丙子，公卿应诏征
辟，首以达名上之，坚卧弗出。既卒，门人私谥曰“文信
子。”所著有《易信序卦》《杂卦图解》《读书知孝经注》《儒行
注》《韩文征》诗赋古文诸集。门下士惟陈自藻最著。先
生所著述，皆命校正发梓，常以接后学，期之。继卒，同门独迓主配祀天柱。

《苏州府志》：“王志长字平仲，十六试童子，王文肃叹为
美才。庚辰中乙榜，特旨与甲榜同授官。感梦以归，遂
绝意进取，自题其文曰《晚香集》。志长笃志经学，以《易》
起家，兼精《三礼》《毛诗》。尝曰：‘《周礼》《仪礼》文义古奥，真圣
人之书，若《礼记》仅堪为二礼疏解耳’。乃删《二礼》注疏，
采汉以后诸儒之说翼之，名曰《注疏删翼》。”其学《诗》也，
“宗毛、郑，略朱《注》，于说《诗》之书，搜罗殆尽，稿凡四易。所
纂辑有《孪史续》《表异录》《贤奕琐词》《感应篇》《广续篇》。”
《扬州府志》：“费经虞字仲若，新繁人。弱冠肆力经史。崇
祯己卯，举四川乡试，授昆明令，进官同知，乞休归蜀，
遇乱，间道走秦，流寓于扬，卒于江都。所著有《毛诗广
义》二十卷，《四书字义》一卷，《雅伦》三十卷，‘《临池懿训》’”三
卷、“注《周易参同契》”三卷、“古方书”若干卷、俱手录藏于
家

《泉州府志》：“陈琛，字思献，性无所倚涉，闭户独学，不苟
同人。所著有《四书浅说》《易经通典》二书，皆刊板行于
世。”

《江都乡贤录》：“金奇选字幼常，玉节长子。于书无不读，
其学务以立诚为本，崇尚根本之学，自四子、五经外，
专以孝经、小学、性理三书。每日清晨焚香诵《孝经》一
遍，曰：‘此圣门第一书，吾终日诵之，益觉体会不尽。至
诸子百家书有关正学者，纂集甚多，皆手自抄录。门
人弟子辑其事之合于乡党曲礼者凡数十条，名曰
‘《孔门传灯录》’’。”所著有《四书类考》四十卷，《朱批论语详
说》二十卷，《朱批大学详说》一卷，《朱批中庸详说》一卷，
《朱批孟子详说》十四卷，《增删尚书便蒙详节》二十卷，
《礼记分类全书》三十卷，《孝经阐证》十卷，《性理纂言》四
卷，“《经学》、史学”、《子学、集学源流》各一卷，《策学备考》十卷，
《绳庵文集》十卷。与父玉节同日并祀“乡贤祠”，乡人皆
以为法。

彦选，字圣邻，奇选胞弟，同居共爨六十年，皆以经书
授生徒，归则各率二子共聚庭前，讲论经史，谈说懽
笑。常至鸡鸣，尚依依不忍就私寝，皆以诸生老，不肯
干谒时辈。彦选年近八十，犹手不释卷，博极经史，性
嗜与人为善。所著有《善过格阐证》二十卷，《文昌化书》
四卷，又有《拯患恤灾簿录》若干卷，皆其生平赈济蠲
赎等事，稽核难民姓氏户口，以防浮冒等弊所作也。
晚年尤嗜濂、洛之学，遍访理学诸书，潜心探讨。其生
平所手自纂录《六经》《四书》《史记》《左传》、秦、汉、唐、宋文章、
诗集等书各若干卷，门人子侄得之，争自珍秘，奉为
拱璧云。所著又有《四书阐证》二十卷，《尚书阐证》二十
卷，《蒿园文集》十卷。父子兄弟并祀乡贤，儒者荣之。
《宛平县志》：“余之祥凡经史载籍，皆经数次丹黄，著有
《易经统旨》《诗经宗旨》《四书宗旨要言》。”

《陕西通志》：“张九畴字天锡。器宇宏伟，动有矩矱。登第
后，还家杜门高卧，颜其室曰存诚。左经右史，极意探
讨，从学者甚众。所著有《五经考》《学庸节解》《拙斋文集》，
藏于家。”

《苏州府志》：朱鹤龄字长孺，吴江人。幼颖悟嗜学，绝意
进取，肆力于古文辞。生平著述甚富，尢专于经学，以
朱子掊击《小序》太过，乃集诸家说，疏通序义，为《毛诗
古义》。以蔡氏释《书》未精，撰《尚书埤传》。以胡氏传《春秋》
多偏见凿说，乃合唐宋以来诸儒之解，撰《春秋集说》。
又以杜氏注《左传》未尽合俗儒，又以林注乱之，撰《读
左日抄》。所著诗文曰《愚庵集》，所辑杜子美、李义山诗
注尢行于世。

《苏州府志》：“毛晋原名凤苞，字子晋，常熟人。强记博览，
通明好古。构汲古阁，藏书数万卷，刻十三经、十七史、
古今百家书，手自雠校，恒废寝食。推官雷某赠之诗
曰：‘行野渔樵皆谢赈，入门僮仆尽抄书’。为实录云。所
著有《虞乡杂记》《隐湖小志》《海虞古今文苑》《毛诗名物
考》，所刻书未能悉记。”

《河南府志》：“许诺字廷纶。倡明理学，敦风化，尚实行，学
者化之。所著有《通鉴前编》《图书管见》《道统源流》《诗考》
《易参》《春秋意见》《中庸本义》《太极论》《性学编》诸书行于
世。